Ning veel tahaksin korra peatuda Hinriku Mardil, keda raamatu autorid arvavad olevat noore Hindriku Hansu vend, ent mina kahtlustan teda Siimu Hindriku Hansu lihaseks pojaks olemises. Võtsin selle Mardi korraks põhjalikumalt ette sooviga selgitada välja tema päritolu ja käekäik - niivõrd-kuivõrd see varasemate auklike meetrikate abil üldse võimalik on. Ja viskaksin siinkohal õhku hüpoteesi, et Hindriku Mart ja Uustalu Mart on üks ja sama isik. Tunnistan kohe, et lõplikult tõestada seda mul ei õnnestunud. Ent mõned mõtted panen siiski kirja. Kõigepealt - nimetused Hindriku Mart ja Uustalu Mart käibivad 18. sajandi alguse Kose meetrikates samaaegselt, Hindriku Mart kaob aga hiljemalt 1720-ndate alguseks (vist viimast korda on teda mainitud tema laste surmakandes 1720. a.). Sealt edasi figureerib juba ainult Uustalu Mart. Ma ei tahaks nõustuda arvamusega Uustalule pühendatud peatükis, et 1726. a. revisjoni Vana Mart ja Uustalu Mart on üks ja sama isik. Vana Mardi talus elava seltskonna koosseis on minu meelest veidi teistsugune, kui raamatus kirjas - seal elavad üks töövõimelises eas naine (arvatavasti perenaine), kaks alaealist poissi ja kaks alaealist tüdrukut ning üks üle 60-aastane mees, keda pole põhjust pidada kellekski teiseks kui Vanaks Mardiks. Uustalu Mardi nimelises talus elab aga täiesti tavapärase koosseisuga talupere (peremees-perenaine-lapsed, lisaks veel üks täiskasvanud meesterahvas). Vanaks Mardiks sobiks ehk paremini 29.05.1731 maetud Karla küla karjus Mart, kelle vanuseks on märgitud 70 aastat.